
Az erő jogán - Nemzetiszocialista és szovjet szocialista utópiák és előképeik

Kulcsszavak: ideológiai építészet; monumentalitás; neoklasszika; várostervezés
E kutatás tárgya a Harmadik Birodalomban és a Szovjetunióban lejátszódó társadalmi
átalakítást kísérő építészeti projektek és történeti előképeik. A tanulmány bemutatja az
építészet megváltoztatásának szoros összefüggéseit a két ország történelmével és vezetőik
motivációival, érdekeivel. Mindkét állam egymással párhuzamosan ideológiája szolgálatába
állította építészetét, hasonló céljaik és eszközeik révén sok közös vonás fedezhető fel köztük,
és e terén (is) kapcsolatban álltak egymással. Moszkvára és Berlinre átépítés várt, hogy e két
hatalom fővárosai tükrözzék a birodalmak erejét és nagyságát. Megnézzük, hogy mindehhez
milyen múltbéli városokat és épületeket használtak mintaként, akár bizonyítottan, akár
feltételezhetően. Feltárjuk az ideológiai kapcsolatokat az elmúlt kultúrák és az új építészet
közt, ahol az biztos vagy lehetséges, valamint választ keresünk arra, hogy miért azok voltak
az előképek, amiket kiválasztottak. Foglalkozunk Albert Speer rom érték elméletével,
kitérünk az épületszobrászatra, ami ekkor élte utolsó aranykorát. Röviden bemutatjuk az új
építészet legfőbb jellemzőit az 1937-es párizsi világkiállítás pavilonjain és a két legnagyobb
tervezett épületen: a Szovjetek Palotáján és a Volkshallén keresztül. Megnézzük a
várostervezés szempontjait, amit Hitler és Sztálin végig kézben tartottak. Végigmegyünk
azokon a formáló hatású szükségleteken és rendeltetéseken, amik a múltból is ismertek, és
most az állam szolgálatába lettek állítva. A múlt példáin keresztül magyarázatot keresünk rá,
hogy a rendszereknek milyen hasznuk lett volna e hatalmas építkezésekből, miért gondolták
kifizetődőnek. Levezetjük, hogy az állam miképp akarta elfoglalni a központi helyet az
életben az építészeten keresztül is, milyen módon szándékozták az ideológiát az ember
vallásává tenni, tanulva az addig létező vallások alkotásaiból, helyettesítve azokat. A
tanulmány összességében megmutatja, hogy ezek a projektek jóval többek voltak puszta
megalomániás álmodozásnál, és jóval fontosabbak voltak, mint amennyire első benyomásra
tűnhet.

